
FORORD


Da jeg i 2011 og 2012, sammen med min bror, researchede til bogen ”Svovlstikkerne – en glemt industrihistorie” faldt vi bl.a. over en lille svovlstikkefabrik, der i 1843 havde ligget i kælderen til ejendommen Rosenborggade 12 i København. Vi fandt som for de mange andre fabrikker optegnelser både om fabrikken, ejendommen og menneskene bag og blandt de mange arkivalier faldt vi på Rigsarkivet også over nogle dokumenter, der ikke vedrørte svovlstikkefabrikkens virke. Vi valgte dog at lægge disse til side til eventuelle nærmere studier på et senere tidspunkt.


Dokumenterne, der vakte vores opmærksomhed var bl.a. en brandsag nr. 412 / 1850 i Brandcommissionens arkiv, hvor der som bilag til et brev fra Kjøbenhavns Politikammer til Den kongelige Brandcommission lå en Udskrift af Kjøbenhavns Criminal- og Politirets 3die Criminelkammers Protocol påbegyndt Løverdagen den 6te April 1850 omhandlende ”Forhør betræffende den i Stedet No. 213 paa hjørnet af Aabenraae og Rosenborggaden tilhørende afdøde snedker Granbergs Enkes Steveboe den 26de forrige Maaned (26. marts) opkomne Ildløs”. Det var den ildenbrand, der senere blev kaldt ”Pjaltenborgs brand”


Siden har jeg søgt videre om såvel stedet som ejerne og beboerne og specielt om selve branden og slukningsarbejdet, hvilket har resulteret i denne beskrivelse af en ejendom, som af mange i eftertiden har fået et meget – ufortjent – usselt ry, men som er langt mere nuanceret.


Huset er blevet et symbol på datidens ”Pjaltenborge” og har i eftertiden måtte stå til måls for alle de mange øvrige logihuses usselhed. Med denne beskrivelse er det mit håb, at have givet lidt ”oprejsning” og en lidt mere nuanceret og retfærdig historie om ejendommen og dens beboere.


Denne bog er tilegnet mindet om min ”onkel”, brandmand ved Københavns Brandvæsen, Kurt Dahl-Rasmussen og hans bror Folmer Dahl Rasmussen samt de mange andre brandmænd, der hver dag med livet som indsats, redder såvel mennesker som samfundsværdier.


Poul Low Møller









PJALTENBORG


På hjørnet af Rosenborggade og Aabenraa i København med adressen Rosenborggade 12, ligger en etageejendom med det lidet flatterede navn, ”Pjaltenborg”. Huset, der blev bygget i 1851, tog navnet efter det forrige hus, som nedbrændte om natten den 26. marts 1850 og som blev udødeliggjort i Reeses skillingsvise om Pjaltenborgs brand, af mange kendt ved omkvædet ”Julia-Julia-Hopsasa”


I begyndelsen af 1800-tallet blev betegnelsen Pjaltenborg anvendt i Danmark, for det meste i København, om ofte nedslidte bygninger, der, som Politivennen den 8. juni 1839 skrev, var boliger for den usleste og fattigste del af stadens folkemængde. Ofte var ejendommene noget misligholdt og betegnelsen ”et pjaltenborg” gik derfor ofte på såvel beboerne i ejendommen som på selve ejendommen.


Betegnelsen blev dog i eftertiden mest anvendt på ovennævnte ejendom, der dengang blev betegnet ud fra matrikelnummeret, ”stedet nr. 213 i Rosenborg kvarter”.


Huset på hjørnet af Rosenborggade og Aabenraa blev således synonymet for den elendighed de mange ”Pjaltenborge” og deres beboere var ramt af, men ikke altid med lige stor rimelighed. Eftertiden har stort set konsekvent opfattet alt, hvad der har haft betegnelsen Pjaltenborg, som omhandlende ovennævnte ejendom på hjørnet af Rosenborggade og Aabenraa.









EJENDOMMEN


Omkring 1650 udstedte kong Frederik III skøder til en række borgere i København på grunde beliggende i og omkring Rosenborggade i stadens nordøstlige hjørne. Den aktuelle grund strakte sig dengang langs Rosenborggade fra hjørnet af Aabenraa til hjørnet af Sct. Gertrudsstræde og blev betegnet matrikel 94 og dens første registrerede ejer var høker Niels Rasmussen. Det fremgår ikke om grunden på dette tidspunkt blev bebygget, men efter at der i 1689 kun var blevet opkrævet grundskat, opkrævedes der i 1694 for første gang indkvarteringsskat for ejendommen. Dette indikerer, at høker Niels Rasmussen har opført en ejendom på den mellem 1689 og 1694.


Efter Niels Rasmussens død solgte hans enke Anna Jørgensdatter ejendommen til hendes svoger, garver Peder Keysen den 11. juni 1706. Han flyttede selv ind i huset sammen med sin kone, 7 børn og en tjenestepige og lejede bl.a. en etage ud til brændevinsbrænder Jan Larsen og hans familie.

Kort over København 1742. Kilde: kbhbilleder.dk


Peder Keysen døde i juli 1726, hvorefter hans enke, hofsmed Ditlef Møllers datter, Elisabeth Møller blev boende i huset sammen med sine børn. Men den 20. oktober 1728 udbrød der brand i et hus ved Vester Port, en brand der med lynets hast bredte sig til det meste af byen og allerede dagen efter om aftenen var nået til Rosenborggade og dermed Peder Keysens enkes hus, som ligesom næsten 30% af byens øvrige huse nedbrændte.


Grunden stod med resterne af det nedbrændte hus tom i de næste par år og da Peder Keysens enke, Elisabeth Møller døde i 1730 blev grunden solgt på auktion til Vor Frue Kirkes latinskole. Latinskolen solgte dog grunden videre allerede i juni 1732 til garver Herman Larsen.


Ud fra fortegnelserne over indkvarteringsskatten i Rosenborg kvarter, må det antages, at Herman Larsen byggede et nyt hus på grunden i 1734.


Dette hus stod frem til Pjaltenborgs brand i 1850 og i den vurdering, som Herman Larsen begærede i oktober 1737, får vi den første beskrivelse af huset.


Beskrivelsen er dog forholdsvis sparsom, men det fremgår, at huset var i 8 fag mod Rosenborggade, 2 etager højt med kælder under, hvori der var indrettet butik og beboelse. Etagerne var ligeledes indrettet til beboelse og loftet inddelt i 4 afsnit og med fast gulv på hanebjælkerne. Adgangen til værelserne på 2 etage og opefter foregik ad en udvendig svalegang mod gården. I gården var der udover de sædvanlige lokummer, et skur til kostald, hvor arbejdskarl Sivert Jensen holdt køer. I gårdens brostensbelægning var der 4 åbne garverkar. Indretningen var simpel, med bare vægge, bræddegulve og bræddelofter. Husets ”fodaftryk” mod Rosenborggade strakte sig kun godt og vel 2/3 af det nuværende hus´s længde, medens det mod Aabenraa, kun strakte sig i den halve længde af det nuværende hus.


I 1738 solgte Herman Larsen huset til garver Johann Christopher Hølb, og denne begyndte kort tid efter at forbedre huset og bygge en ekstra fløj med facade mod Aabenraa og strækkende sig ind i gården.


Huset var blevet forlænget med yderligere 3 fag mod Rosenborggade samt fået 2 kviste; medens den nye fløj mod Aabenraa var i 3 fag og 3 etager høj forsynet med kvist. Denne del af huset var, ligesom huset i Rosenborggade i mur og bindingsværk og med kælder der hang sammen med kælderen i det oprindelige hus. Adgangen til en del af det nye hus skete ved forlængelse af den eksisterende svalegang samt via en spindeltrappe midt i baglængen. Som det var lovpligtigt var huset tillige forsynet med 2 brandspande og 1 brandstige.

Stedets udseende i henhold til beskrivelser i vurderingsforretningerne for de angivne år

Stedets udseende i henhold til beskrivelser i vurderingsforretningerne for de angivne år


Huset havde nu fået den udformning, som i hovedtræk stod frem til Pjaltenborgs brand i 1850 og ”fodaftrykket” på hjørnegrunden svarede til det som ”Pjaltenborg” i Rosenborggade 12 har i dag.Husets beboere skilte sig på denne tid ikke meget ud fra de øvrige i kvarteret; det beboedes primært beboet af håndværkerfamilier, bl.a. garvere, medens skiftende handlende såsom høkere, øltappere, værtshusholdere og lignende drev forretning i en del af kælderen, mens de boede i resten af denne.


Frem til 1761 skiftede huset ejere ca. hvert femte år, men dette år købte høker Diderich Stilling fra Viborg ejendommen og solgte den først igen i 1782 til høker Ole Jensen, hvorefter huset igen jævnligt skiftede ejere. Det fremgår ikke i vurderingsforretningerne, hvorvidt huset var blevet vel vedligeholdt, men af beretningerne kan det ses, at husets indre fulgte tidens udvikling: der blev sat paneler på lofter og vægge, væggene blev beklædt med voksdug, ligesom antallet af ildsteder (kakkelovne og bilæggerovne) forøgedes. I vurderingen for 1761, hvor ejendommens matrikelnummer var ændret til 269, fremgår, at de åbne garverkar i gården var blevet fjernet, medens kostalden var suppleret med hønsehus og der var indrettet hestestald i såvel baghuset som i en del af porten til gaden.


Af de tilgængelige mandtalslister ses, at huset, ud over høkerne i kælderlokalerne primært blev beboet af håndværkere. I indkvarteringslisterne for 1760, hvor høker Niels Madsen Stauning ejede huset, fremgår dog at huset blev beboet af fattige folk, men af Oeders efterretninger for 1771 boede der 25 familier i huset, primært håndværkere (svende og mestre) og en del soldater. De mange soldater af forskellig rang, der beboede huset, skal ses i lyset af Rosenborg kasernes meget nære beliggenhed. Af Oeders efterretninger for hele Rosenborg kvarter, skiller beboerne i huset i Rosenborggade 269 sig ikke væsentligt ud fra beboerne i de øvrige huse i kvarteret. Der er således ikke noget, der peger på, at huset skal have fået sit lidet flatterende navn på dette tidspunkt.


Som nævnt skiftede huset igen ejere med korte intervaller, efter at høker Ole Jensen havde overtaget huset. I januar 1807, hvor ejendommen igen havde ændret matrikelnummer nu til 213, købte tømmerpolerer Johan Ludolph Frost huset af snedker Johan August Buberg og flyttede ind med sin familie. En del af huset udlejede han til sin nygifte datter og svigersøn, Anne Marie og den svenskfødte Johan Friederich Granberg. Han var snedker og drev her sin snedkervirksomhed de næste mange år.

Københavns bombardement natten mellem 4. og 5. september 1807. Malet af C.W. Eckersberg




[image: ]





Screenshot af kulturcentret Assistens video ”Bag den gule mur – fortællinger fra Assistens kirkegård” om Københavns bombardement 1807.


Men da englænderne i september 1807 terrorbombede København blev huset ramt af bomberne. Selvom huset tilsyneladende stadig var beboeligt valgte Johan Ludolph Frost at sælge det, som det var, til kattuntrykker Johan Friederich Foltmar. Husets øvrige beboere, ud over Granberg, øltapper Jørgen Thygesen og snedkermester Bodenhaupt, blev boende i huset.

Foltmars anmodning om vurdering af sin ejendom efter istandsættelsen efter bombardementet i 1807.


Det er uklart, hvor store skaderne har været på huset, men noget kunne tyde på, at det især er forhusets vestlige ende, der var mest medtaget, for da Foltmar genopbyggede det skadede hus, valgte han at udvide den øverste del af de vestligste 4 fag ind mod gården. Da huset stod færdigt i 1810, begærede han en ny vurdering af huset og i vurderingsmændene beskrev nu huset som vel vedligeholdt. Facaderne mod gaderne var blevet pudsede eller berørt og udværfet, som det hed dengang. Hvorvidt de også har været det tidligere eller det kun har været bindingsværk med ”råt” udfyldningsmurværk fremgår ikke af de forskellige vurderings-beskrivelser, der er foretaget.

